ATCELTS! VIŅA koncerts. Afterparty ar DJ Alexx Rea
2022-05-13 20:00 - 22:00 (Europe/Helsinki) | Valmieras pagasta kultūras nams
Uzmanību! Koncerts ATCELTS. Nauda par elektroniski iegādātajām biļetēm tiks automātiski atgriezta uz kontu, no kura veikts pirkums. Atvainojamies par sagādātajām neērtībām!
***
13. maijā plkst. 20.00 Valmieras pagasta kultūras namā koncertēs dziedātāja un repere VIŅA.
VIŅA (īstajā vārdā Arta Zelma Jēgere) pazīstama gan ar savu solodarbību, gan kā projekta Bandmaster dalībniece.
2015. gada novembrī mūziķe laida klajā savu pirmo mūzikas video dziesmai “Uguns”. Mūzikas videoklipa režisors Gatis Ungurs. 2016. gada septembrī VIŅA laida klajā savu pirmo minialbumu “Elpo”.
2018. gada janvārī Zelma Jēgere par albumu “Elpo” saņēma mūzikas ierakstu gada balvu “Zelta mikrofons” kategorijā – “Labākā debija”. Grupas Bandmaster albums Stay Awake ieguva balvu kā “Labākais elektroniskās mūzikas albums”.
2019. gadā mūziķe laida klajā savu otro albumu “Mildas īstais vārds ir Zelma”.
Albums “Mildas īstais vārds ir Zelma” tika nominēts Austras balvai kā “Labākais albums 2019. gadā”.
Koncerta sākums plkst. 20.00. Pēc koncerta afterparty ar DJ Alexx Rea.
Pirmajām 50 biļetēm īpašā cena – 9 EUR. Pārējām biļetēm cena 10 EUR.
Biļetes: https://www.bilesuparadize.lv/lv/event/116189

Laikmetīgā teātra "Volatus" detektīvdrāma "Nogruvums"
2022-05-13 19:00 - 20:00 | Valmieras Kultūras centra lielā zāle, Rīgas iela 10, Valmiera, Latvija
13. maijā plkst. 19.00 Valmieras Kultūras centrā notiks laikmetīgā teātra “Volatus” papildizrāde iestudējumam “Nogruvums”.
Serbijas kūrortā Zlatiborā nelielā viesu namā sniega nogruvuma dēļ tiek iesprostosti 15 tūristi no dažādām pasaules vietām. Naktī viens no viņiem tika nogalināts. Līdz ar tūristu grupu viesu namā “iesprūduši” ir arī privātdetektīvs Stefans Grols un viņa pāriniece Emilija Hastingsa, kas ķērās pie slepkavības atklāšanas.
Vai kāds naktī bija ielavījies viesnīcā? Vai slepkava ir viens no iemītniekiem?
Iestudējuma pirmizrāde bija paredzēta vēl 2020. gada sākumā, taču pandēmijas un tai sekojošu ierobežojumu dēļ, pirmizrāde tika atcelta trīs reizes. Izrāde ir netipiska gan pašiem lomu atveidotājiem, gan Latvijas amatieru teātriem vispār.

Lomās:
Stefans Grols – Modris Kokins
Emilija Hastingsa – Laura Semuča
Katarina Rankoviča – Inita Jurgenberga
Žeroms Bukss – Lauris Starikovs
Džons Retčets – Jānis Balodis
Pjers Žans Mišels – Jānis Karselis
Olivija Habarda – Anda Čukure
Natalija Orlova – Maija Zālamane
Hildegarde Šmidte – Dina Buša
Grāfs Rudolfs Andreni – Juris Ošiņš
Grāfiene Helena Andreni – Lāsma Gredzena
Mērija Debenheima – Ilze Gulbe
Donna Frančeska Foskarelli – Inga Vestfāle
Ruperts Levingtons – Dzintars Francis
Grēta Olsone – Mārīte Leimane
Režisore un scenāriste – Lara Merca.

Izrādi rīko biedrība “Laikmetīgais Teātris Volatus” sadarbībā ar Valmieras Kultūras centru.
Biļetes: https://www.bilesuparadize.lv/lv/event/116820

XX Vislatvijas sarīkojumu vadītāju festivāls
2022-05-07 20:00 - 2022-05-08 02:00 | Valmieras pagasta kultūras nams
7. maijā plkst. 20.00 Valmieras pagasta kultūras namā norisināsies XX Vislatvijas sarīkojumu vadītāju festivāls „Caur smiekliem pilnīgi nopietni”. Pasākuma tematika – “Jubileja”.
Festivālā piedalīsies iepriekšējo gadu uzvarētāji – labākie sarīkojumu vadītāji, kuri šogad savā programmā apspēlēs tēmu “Jubileja”, parādot savu radošo ieceri, improvizācijas prasmes, humora izjūtu, tēmas aktualitāti un izpildījuma meistarību. Labāko vakara programmu noteiks skatītāju balsojums.
Vakara vadītāju sniegumu bagātinās dažādi priekšnesumi. Pēc sarīkojuma vadītāju programmas notiks balle kopā ar grupu “Ballīšu Orķestris”.
Pasākums notiks pie klātiem galdiem. Biļetes cena: 20 EUR.
Biļetes: https://www.bilesuparadize.lv/lv/event/116255

Svētku koncerts Vaidavā. Ilmāra Ozoliņa dziesmu cikls "Austrums un Rietums"
2022-05-04 14:00 - 15:00 | Vaidavas kultūras un amatniecības centrs
4. maijā plkst. 14.00 Vaidavas kultūras un amatniecības centrā notiks svētku koncerts. Skanēs Ilmāra Ozoliņa dziesmu cikls “Austrums un Rietums”.
Piedalās:
* solisti Dainis Skutelis, Līva Paula Paleja, Renāte Jakovļeva
* Kocēnu Kultūras nama jauktais koris “Imera”
* Strenču Kultūras centra jauktais koris “Rītu puse”
* Fonda “Nāc līdzās” koris
diriģenta Imanta Toča vadībā
* pavadošā grupa: Emīls Zilberts (bungas), Mārtiņš Zilberts (klavieres), Raivo Ozols (kontrabass), Jānis Pinkulis (čells), Oskars Siliņš (vijole), Maija Eva Fogele (flauta)
Ieeja bez maksas

Valmieras un Limbažu deju apriņķa kolektīvu koncerts-repertuāra pārbaude
2022-05-04 12:00 - 18:30 | Valmieras 5. vidusskolas sporta zāle
4. maijā Valmieras 5. vidusskolas sporta zālē no plkst. 12.00 norisināsies XXVII Vispārējo latviešu Dziesmu un XVII Deju svētku lieluzveduma “Mūžīgais dzinējs” metodiskais seminārs – repertuāra pārbaude Valmieras un Limbažu deju apriņķa kolektīviem.
Metodiskais seminārs plānots divās daļās. Pirmā daļa notiks no plkst.12.00, bet sākot no plkst. 16.30 – otrā daļa. Pasākuma laikā tiks izpildītas dejas no XXVII Vispārējo latviešu Dziesmu un XVII Deju svētku lieluzveduma “Mūžīgais dzinējs” repertuāra.
Ieeja bez maksas.

Jauniešu kolektīvu koncerts "Es esmu brīvs!"
2022-05-04 12:00 - 13:30 | Laukums pie Valmieras Kultūras centra, Rīgas iela 10, Valmiera, Latvija
4.maijā plkst. 12.00 Valmieras Kultūras centrā notiks jauniešu kolektīvu koncerts “Es esmu brīvs!” – muzikāls, ritmisks un vienlaikus jaudīgs koncertstāsts par Latviju un brīvību no jauniešu skatupunkta. Tajā patriotiskās noskaņās savīsies jauniešu kora “Skan” balsis, mūsdienu deju grupas “Baltā” un TDA “Gauja” dejotāju soļi un instrumentu skaņas saksofonu ansambļa “Valmieras meitenes” un pavadošās grupas Māra Orehova vadībā izpildījumā.
Koncerta mākslinieciskais vadītājs, jauniešu kora “Skan” diriģents Rūdolfs Bērtiņš: “Jauniešu kolektīvu koncerts “Es esmu brīvs!” ir uzsaukums visiem jauniešiem. Kad vēl, ja ne tagad! Šie vārdi nozīmē ļoti daudz – to, cik pateicīgi mēs esam, ka varam brīvi dzīvot brīvā valstī. Koncertu veltām mūsu jauniešiem, lai vairotu viņu patriotismu, kā arī ilgas pēc savas valsts tiem, kuri šobrīd neatrodas savā dzimtenē. Koncertprogrammā skanēs 90. gadu atmodas dziesmas no grupu “Pērkons”, “Opus Pro”, “Eolikas”, “Menueta”, “Līvu”, kā arī Igo un Lingas repertuāra. Izpildīsim arī mūsdienu mūziku, piemēram, “Tautumeitu” dziesmu, kurā jauniešu kora “Skan” dziedājumu papildinās dejotāju no deju grupas “Baltā” horeogrāfija.”
Horeogrāfe, mūsdienu deju grupas “Baltā” vadītāja Linda Mīļā pastāstīja, ka jaunieši koncertā dejos leģendāru latviešu grupu radītu dziesmu pavadījumā: “Latviskais modernisms vai drīzāk – latviskais mūsdienīgums – grupas “Pērkons”, “Sīpoli”, “Tautumeitas” un dziedātājs Igo. Latviskais teksts dod vēl vienu slāni sapratnei un arī kustību kvalitātei, jo tā ir mūsu valoda, kuru sajūtam pa tiešo, tādēļ arī ķermenis kustībā to izdzīvo intensīvāk un ekspresīvāk. Jaunākā paaudze dažas dziesmas no šī repertuāra dzirdēja pirmo reizi, tā vienlaikus ir arī vēstures izpēte.”
Aicināti paust savu viedokli, ko jauniešiem, kuri piedalīsies koncertā, nozīmē brīvība un Latvija, viņi atzīst – tās ir ne tikai iespējas, bet arī atbildība un pienākumi. Nora Urbāne no jauniešu kora “Skan” saka: “Būt brīvam – man tā ir izvēles brīvība – ko, kāpēc un kā darīt. Brīvība ir arī iespējas, dažādība un atbildība pret sevi un citiem cilvēkiem, pret savu zemi un tautu. Tā ir demokrātija un cieņa vienam pret otru un iespēja dzīvot neatkarīgā valstī ar savām vērtībām. Drošības sajūta. Latvijā esmu gaidīta un “savējā”. Te ir mana valoda, kultūra, mani cilvēki, ģimene, draugi un četri gadalaiki. Te ir mana miera osta un mājas. Es dziedu korī, jo dziesmā un dejā ir spēks – tas šūpulī ielikts! Ļoti lepojos ar latviešiem kā dziedošu tautu un pati sevi pieskaitu šim pulciņam.”
Mūsdienu deju grupas “Baltā” dejotāja Lizete Bērziņa raksturojot vārdu “brīvība”, saka: “Tā ir vēlme un iespēja – tiesības runāt, domāt un būt. Dzīvot brīvā valstī man nozīmē būt tādā valstī, kas dod šo brīvību, tādā, kas to sargā. Justies kā mājās – justies brīvi, apzināties sevi šajā vietā, kur augu un varu augt – Valmierā. Valmierā man patīk tas, ka te var iegūt jebkādu sajūtu, kuru tu kāro – mieru – mežā, dzīvīgumu – pilsētā, jautrību – pasākumos un tā tālāk.”
Saksofonu ansambļa “Valmiera meitenes” dalībniece Karīna Vitnija Kazaka: “Mana brīvība ir iespēja izteikt savu viedokli un sniegt savas idejas. Darīt to, ko es mīlu – dziedāt un muzicēt. Man ir svarīgi caur saviem hobijiem sniegt prieku un iedvesmu citiem, jo es ticu, ka dāvājot citiem prieku, es to pašu saņemšu sev pretī divtik! Smaids vairo smaidu. Es vēlos mieru savā zemē, savās mājās un cilvēkos. Latvijai novēlu stiprināt savu neatkarību, mīlēt savu valodu un bagātināt kultūras tradīcijas!”
Alise Laura Kjaspere no TDA “Gauja”, jautāta, kā viņa sajūt Latviju, teic: “Mana Latvija – brīva, neatkarīga, vienota. Man brīvība ir pašizpaušanās. Tas ir viss, ko var vēlēties – dzīvot, runāt, spēlēt, dejot. Darīt to pēc savām vēlmēm, spējām un idejām. Dejojot es varu novērtēt kopības sajūtu, ko dod skatuve un cilvēki apkārt. Šeit es jūtos mīlēta, drošībā. Te ir manas mājas, mana ģimene, svaigs gaiss, prieks un draugi.”
4.maijā aicinām Tevi būt, dziedāt un, ļoti iespējams, arī izkustēties latviešu skaistākās mūzikas ritmos kopā ar Valmieras jauniešiem koncertā “Es esmu brīvs!”. Koncerta apmeklējums bez maksas.

Pūtēju orķestru koncerts “Ziedoņa smaids”
2022-05-01 15:00 - 16:00 | Valmieras Kultūras centra lielā zāle, Rīgas iela 10, Valmiera, Latvija
1.maijā plkst. 15.00 Valmieras Kultūras centrā skanēs pūtēju orķestru koncerts “Ziedoņa smaids”, kurā piedalīsies pūtēju orķestris “Signāls” Gvido Brenčeva vadībā, Valmieras Mūzikas skolas jaunāko klašu pūtēju orķestris (vadītājs Sandris Dubovs) un Cēsu saksofonistu kvartets (vadītājs Zintis Žvarts).
Pūtēju orķestra “Signāls” diriģents Gvido Brenčevs pastāstīja: “Pūtēju orķestris “Signāls” aktīvi gatavojas Vispārējiem latviešu dziesmu un deju svētkiem, tādēļ arī koncertā varēs dzirdēt vairākus skaņdarbus, kas svētkos tiks izpildīti pūtēju orķestru dižkoncertā. Zīmīgi, ka 1. maijā izskanēs skaņdarbs “Rūdolfa smaids”, kas sasauksies ar šī koncerta nosaukumu, tāpat klātesošie “Signāla” izpildījumā dzirdēs “Seši mazi bundzinieki”. Šajā pavasarī 95 gadu jubileja apritētu Latvijas pūšaminstrumentu spēles korifejam Gunāram Ordelovskim – par godu šim nozīmīgajam notikumam izpildīsim “Mērdzenes taurētāji”, kurā dzirdēsiet “Signāls” dalībnieku trompešu solo. Dzīvojot līdzi notikumiem Ukrainā, koncertā skanēs vairākas patriotiskas dziesmas, piemēram, Sergeja Austra Universa jaundarbs “Div’ dūjiņas gaisā skrēja”. Mēs zinām, ka Valmieras novadā uzturas vairāki simti patvēruma meklētāju no Ukrainas, ceram uz viņu klātbūtni skatītāju rindās koncertā, tādēļ repertuārā esam iekļāvuši arī patriotisku ukraiņu skaņdarbu – maršu.” Gunāra Ordelovska skaņdarbu koncertā izpildīs arī Valmieras Mūzikas skolas jaunāko klašu orķestris, tāpat skanēs Raimonda Paula komponētā dziesma “Mazs cinītis”.
Ikgadējā pūtēju orķestru koncerta idejas pirmsākumi meklējami 2016. gadā. Koncerts norisinās ik pavasari, taču tā nosaukumā iekļautais personas vārds katru reizi tiek mainīts, izvēloties skanīgāko no tiem, kuri savu vārda dienu atzīmē koncerta norises datumā. Pirmajā gadā izskanēja koncerts Rūdolfa smaids, pēc tam – Žubītes smaids, Gastona smaids, Gudrītes smaids, savukārt šogad 1. maijā vārda dienu svinēs Ziedoņi.
Aicinām uz koncertu ikvienu pūtēju orķestru izpildītās mūzikas cienītāju! Koncerta apmeklējums bez maksas.

Kamerkora "Kaķi" 20 gadu jubilejas koncerts
2022-04-30 17:00 - 18:20 | Valmieras Kultūras centra lielā zāle, Rīgas iela 10, Valmiera, Latvija
Saule spēlējas, iemirdzas stikli, visa maza un liela (cilvēks?) radība kust, tekalē, rosās. Kaķīt’s, kā dažbrīd saka kora mamma kormeistare Līga Iesmiņa, arī jau kādu brīdi trencas un tiek diriģentes Ingas Zirnes dzīts kopā muzicēt, lai 20 gadu jubilejas koncertā – brīdi pirms pirmajos pērkonos un ziedēšanas trakumā iesper maijs – 30. aprīļa svētvakarā plkst. 17 Valmieras Kultūras centrā ielūdz būt dziesmās un domās kopā ar „Kaķiem”. Kā vienmēr korim nozīmīgos brīžos „Kaķu” skanējumu bagātinās daudzveidīgā klaviermūzikas interprete Līga Ivāne, komponists, mūziķis Emīls Zilberts un bijušais kaķis, daudzu „Kaķiem” domātu kompozīciju aranžiju autors Mārtiņš Birnis.
Jubilejas vakarā „Kaķi” rakstīs savu vēsturi ar Lūcijas Garūtas, Agra Engelmaņa, Raimonda Paula, Imanta Kalniņa, Ulda Stabulnieka, Aleksandra Kublinska, Valta Pūces un citu skaņražu rakstītām mūzikas skaņām.
Ieejas kartes (maksa – pieci eiro) – Valmieras Kultūras centra un visās citās „Biļešu paradīzes” kasēs.
Uz tikšanos brīdi pirms saplaukst ievas, lielceļos tiek peldināti motocikli un lemess ar zemi jaunai gaidīšanai!
„Kaķu” vārdā – Māris Bušmanis

Koncertprogramma "Sapņojums"
2022-04-28 19:00 - 20:30 | Kocēnu kultūras nams, Alejas iela 3, Kocēni
28. aprīlī plkst. 19.00 aicinām uz koncertprogrammu “Sapņojums” Kocēnu Kultūras namā!

Koncertā piedalīsies:
Evija Martinsone, soprāns
Guntis Kuzma, klarnete
Agnese Egliņa, klavieres
Orests Silabriedis, stāstnieks

Par koncertprogrammu:
Latvijas Nacionālās operas soliste Evija Martinsone kopā ar uzticamajiem domubiedriem – klarnetistu Gunti Kuzmu un pianisti Agnesi Egliņu – aicina ieklausīties romantisma caurstrāvotā kamermūzikā… Viņu koncertprogramma “Sapņojums” tapusi, iedvesmojoties no Roberta Šūmaņa mākslas. Līdzās talantīgā vācieša brīnišķīgajiem Fantāzijskaņdarbiem un solodziesmām tajā skanēs arī viņa drauga Johannesa Brāmsa vokālā lirika, kā arī latviešu klasiķu tēlainie opusi, tostarp Jāzepa Mediņa “Sapņojums” un Emīla Dārziņa sirdi sildošās solodziesmas un aizkustinošais “Melanholiskais valsis”…
Īpaša vieta koncertprogrammā būs atvēlēta arī mazāk zināmā Latvijas vācbaltieša Nikolaja fon Vilma klavierminiatūrām, kurās atspoguļojas 19. gadsimta nogales atmosfēra. Programmu papildinās arīdzan mūslaiku romantiķes Mārītes Dombrovkas mūzika, kā arī allaž aizraujošie Oresta Silabrieža stāsti par romantisma laikmetu.
Programmā:
Roberts Šūmanis, Johanness Brāmss, Jāzeps Mediņš, Emīls Dārziņš, Mārīte Dombrovska, Nikolajs fon Vilms u.c.
Koncerts notiks pie galdiņiem. Koncertu organizē Kocēnu Kultūras nams sadarbībā ar VSIA “Latvijas Koncerti”.
Biļetes var iegādāties “Biļešu Paradīzē” un Kocēnu Kultūras namā, tālrunis saziņai: 22005508 (Ilona Migla).

Tikšanās ar zīmola "Dana ar kasti" autori Danu Gulbi
2022-04-26 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
26. aprīlī plkst. 19.00 aicinām uz tikšanos “Kārtība vidē un prātā” ar zīmola “Dana ar kasti” autori Danu Gulbi.
Sarunas “Kārtība vidē un prātā” laikā tiks aptverti svarīgākie ieteikumi, biežākās kļūdas un efektīvākie risinājumi, lai ikvienam izdotos ieviest paliekošu kārtību savās mājās. Iegūtās zināšanas palīdzēs paraudzīties uz savām mājām un sevi no jauna skatupunkta, un, iespējams, palīdzēs pieņemt daudz drosmīgākus lēmumus.
Šajā lekcijā tiks apskatīti šādi temati:
– Motivācija un atbilde uz jautājumu “Kāda jēga kārtot māju?”;
– Kāpēc līdz šim ieviestā kārtība ātri pazūd;
– Ko darīt, ja žēl izmest nevajadzīgo;
– Pamatprincipi un soļi jebkuras telpas sakārtošanai;
– Piemēri un praksē pārbaudīti ieteikumi;
– Kā sadzīvot vienās mājās, ja izpratne par kārtību ir atšķirīga.
Dana Gulbe ir organizēšanas konsultante un zīmola “Dana ar kasti” autore. Dana dalās praktiskos un katram pieejamos ieteikumos, kā paliekoši sakārtot ne tikai savas mājas un priekšmetus, bet izmantot iegūtās zināšanas arī savu mērķu un prāta sakārtošanai. Dana ir praktizējošs koučs, grāmatas “Sakārto māju, sakārto prātu” autore, bet viņas sekotāju skaits sociālajos tīklos jau mērāmos desmitos tūkstošu.
Valmieras kultūras kartes īpašniekiem, uzrādot kultūras karti, biļetes cena ir 2 EUR.
Biļetes cena bez kultūras kartes – 5 EUR.

VPDK "Pastalnieki" un "Agrā rūsa" ielūdz uz koncertu "Laiks atkal tikties, draugi!"
2022-04-23 18:00 - 19:30 | Valmieras Kultūras centra lielā zāle, Rīgas iela 10, Valmiera, Latvija
Sestdien, 23. aprīlī, plkst. 18.00 uz Valmieras Kultūras centra skatuves tiksies dejotāju saime, lai vidējās paaudzes deju kolektīvs (VPDK) “Pastalnieki” un VPDK “Agrā rūsa” rīkotajā koncertā “Laiks atkal tikties, draugi!” piedzīvotu atkalsatikšanos ar sadraudzības kolektīviem un dejas cienītājiem zālē.

“Gandrīz divus gadus esam pacietīgi gaidījuši iespēju atkal koncertēt, iziet uz skatuves un satikt savus skatītājus. Tāpēc esam ļoti gandarīti, ka jau pavisam drīz mēs to piedzīvosim savās mājās. Uzaicinājām ciemos sev tuvos, zināmos kolektīvus, kuriem vēlme dejot ir tikpat liela, tāpēc esmu pārliecināta, ka koncerts sniegs pozitīvas emocijas kā dejotājiem, tā skatītājiem. Jā, kolektīvi ir jaunā formātā, bet noteikti ar lielu dejotprieku un vēlmi virzīties uz priekšu,” pauda VPDK “Agrā rūsa” vadītāja Baiba Ķirse, un viņai piekrīt VPDK “Pastalnieki” vadītājs Jānis Psjuks: “Aizvadītais pandēmijas periods bijis liels izaicinājums pašdarbības kolektīviem, ko arī mēs esam izjutuši uz savas ādas. Taču mums visiem ir svarīgi saglabāt šīs dejas tradīcijas turpinājumu, tāpēc kopējiem spēkiem turpinām uzsākto darbu un gatavojamies 2023. gada Dziesmu un deju svētkiem.”

Koncerta dalībnieku pulkā būs tautas deju ansamblis “Dardedze”, kā arī pieci vidējās paaudzes deju kolektīvi – “Savieši” no Kocēniem, “Jumis” no Priekuļiem, “Dardedze” no Rīgas un abi mājinieku kolektīvi “Agrā rūsa” un “Pastalnieki”. Vēl uz skatuves būs redzams senioru deju kolektīvs “Gauja FIX”.

Biļete: 5 EUR. Ar Valmieras kultūras karti 1 EUR atlaide. Biļetes var iegādāties “Biļešu paradīze” kasēs un www.bilesuparadize.lv.

Muzikāls uzvedums bērniem "Peles Karameles svētku diena"
2022-04-23 12:00 - 12:50 | Valmieras pagasta kultūras nams
Svētku dienas katrā mājā rada īpašu sajūtu un noskaņu! Straujāka sirsniņas pukstēšana, gatavošanās un lidojums mazliet virs zemes – lūk, šādas ir sajūtas Pelai Karamelei, gaidot savu īpašo svētku dienu! Arī lācēns Brīnums un Kaķenīte Mīce jau gatavi doties ciemos pie savas draudzenes uz svētkiem – dāvaniņa sagatavota un vēlējums uzrakstīts! Hei, hei, aicinām arī jūs, mīļie draugi, lai visi kopā jautri svinētu Peles karameles dzimšanas dienu!
Biļetes ir jāiegādājas katram apmeklētajam, neatkarīgi no vecuma.
Uz tikšanos svētku dienā!

Pavasara tirdziņš Valmierā
2022-04-23 10:00 - 15:00 | Vecpuišu parks
Esam sagaidījuši pavasari! Katru dienu saule silda arvien vairāk, zied pirmie pavasara ziedi un sākušies dārza darbi. Pienācis laiks tikties Pavasara tirdziņā! Aicinām Tevi 23. aprīlī no plkst. 10.00 līdz plkst. 15.00 uz Vecpuišu parku, kur pulcēsies vairāk nekā 120 Valmieras un citu novadu mājražotāji un amatnieki. Viņi cels gadā savus gardos, skaistos, praktiskos un izlolotos darinājumus.
Pavasara tirdziņš nebūtu iedomājams bez plaša dārzkopības preču un stādu klāsta. Tirdziņā Vecpuišu parkā varēsi iegādāties krūmmelleņu, ziemciešu, vīteņaugu, hortenziju un rožu stādus, kā arī liliju un gladiolu sīpolus. Tāpat būs pieejami gardumi vēdera priekam – kūpinājumi, mājās cepta maize, konditorejas izstrādājumi, sukādes, garšvielas, Latvijā grauzdēta kafija, kā arī tēja, vīni un veselīgās kļavu un bērzu sulas iepakojumā. Varēsi iegādāties arī rokām darinātus dāvanu komplektus, dabīgo kosmētiku, rotas, interjera dizaina priekšmetus no stikla un koka, rotaļlietas mazajiem un ne tikai… Pie viena no tirgotājiem atradīsi pat 12 dažādu veidu mājās ceptu maizi. Kāds cits piedāvās paša darinātus aksesuārus Tavam mājdzīvniekam. Vai jau zini, kā garšo ingvera marmelāde, propolisa košļājamā gumija, ķiploku kompetes? Vai esi pamēģinājis lietot medus zobupastu? To visu un daudz ko citu atradīsi Pavasara tirdziņā Valmierā. Tiekamies!
Pavasara tirdziņu organizē Valmieras Kultūras centrs.

MUZIKĀLĀS APVIENĪBAS "RAXTU RAXTI" KONCERTS
2022-04-22 19:00 - 21:00 | Valmieras Kultūras centra lielā zāle, Rīgas iela 10, Valmiera, Latvija
Muzikālā apvienība “Raxtu Raxti” šogad svin 10 gadu jubileju un aicina uz koncertu 22. aprīlī Valmieras Kultūras centrā.
Koncertā Valmierā skanēs “Raxtu Raxtu” zināmākās kompozīcijas, kuras klausītāji iemīļojuši kopš grupas darbības pirmsākumiem, kā arī pavisam jauni skaņdarbi no grupas gaidāmā albuma “Vidū Saule”. Tāpat koncertā izskanēs pavasara laika dziesmas “Raxtu Raxtu” aranžējumā, kas ļaus sajust dabas atmošanos un izbaudīt Saules atgriešanos augstu debesīs.
Muzikālo darbību “Raxtu Raxti” aizsāka ar I. Kalniņa mūziku, ko izspēlēja tautas mūzikai pietuvinātā skanējumā, bet darbību turpināja, radot aranžējumus latviešu tautas mūzikai, kā arī radot jaunas oriģinālkompozīcijas, saglabājot latvisko kodu un mūzikas interpretāciju.
Koncertā piedalīsies:
Kristīne Kārkle-Kalniņa – balss, vijoles, kokle
Marts Kristiāns Kalniņš – balss, harmonium, klavieres, stabules, oboja
Edgars Kārklis – balss, akordeons, dūdas, stabules
Armands Treilihs – elektriskais bass
Artis Orubs – sitamie instrumenti
Ilze Grunte – ģitāras, arfa, mandolīna
Biļetes cena: EUR 12-18. Ar Valmieras kultūras karti biļeti var iegādāties ar EUR 1,- atlaidi.
Koncertu organizē Valmieras Kultūras centrs.

Vīru kora "Imanta" jubilejas koncerts "Ar tiem, kas mani mīl" Kocēnos
2022-04-22 18:00 - 19:00 | Kocēnu kultūras nams, Alejas iela 3, Kocēni
Aprīlis ir Valmieras Kultūras centra vīru kora “Imanta” 70 gadu jubilejas mēnesis. Koris svētkus svinēs divos koncertos kopā ģimenēm, draugiem, kora mūzikas cienītājiem un saviem sadraudzības kolektīviem. 18. aprīlī plkst. 14.00 Valmieras Sv. Sīmaņa baznīcā izskanēs garīgu un patriotisku dziesmu koncertprogramma “Ved mani, Dievs!”, savukārt 22. aprīlī plkst. 18.00 Kocēnu Kultūras namā koncertprogrammā “Ar tiem, kas mani mīl” skanēs spēka un saviesīgas dziesmas.
Koncerta Kocēnu Kultūras namā apmeklējums bez maksas.

Labdarības kino seanss Ukrainas atbalstam - filma "Ukraiņu šerifi"
2022-04-20 18:00 - 19:30 | Kocēnu kultūras nams, Alejas iela 3, Kocēni
20.aprīlī plkst. 18.00 Kocēnu Kultūras namā notiks labdarības kino seanss Ukrainas atbalstam – tiks demonstrēta filma “Ukraiņu šerifi”.
„Ukraiņu šerifi” ir aizkustinošs, jautrs un reizēm šokējošs stāsts par cilvēkiem kādā Dienvidukrainas ciematā, kuri, par spīti notiekošajam valstī, cenšas dzīvot cilvēku cienīgu dzīvi. Nomaļajā Ukrainas ciematā Starazburivkā, kur oficiālās milicijas pārstāvji iegriežas reti, ciema priekšnieks ir atradis iedarbīgu veidu, kā cīnīties ar nekārtībām. Viņš izraudzījies un iecēlis par šerifiem divus vīrus – gudrāko un stiprāko apkaimē. Bruņojušies ar spožiem žetoniem un sagrabējušu žiguli, vietējie varoņi Viktors un Volodja traucas uz kārtējo izsaukumu. Kādam nozagtas divas pīles, sievietei uzbrūk anakonda, pa ielu klīst vīrs ar cirvi. Ciema priekšnieks nesatricināmā ticībā labajam ir gatavs dot iespēju katram – arī bezpajumtniekam Koļam, kurš reizēm ēd kaimiņu suņus, bet ir stingri apņēmies kļūt par kārtīgu cilvēku. Arī šerifi uzticīgi dara visu, kas darāms – rok kapus, iztīra skursteni, izšķir strīdus un pat sadzer ar kaimiņiem. Ierasto kārtību iztraucē ziņas par karu pierobežā un netālajā Krimā.
2015.gada novembrī Amsterdamā filma saņēma pasaules lielākā un prestižākā dokumentālā kino festivāla IDFA galveno žūrijas balvu. Savukārt 2016. gada septembrī Ukraina izvirzīja filmu kā savas valsts nominantu ASV Kinoakadēmijas labākās ārzemju filmas kategorijā. Filma jau piedalījusies vairāk nekā 30 pasaules festivālos un saņēmusi vairākas nozīmīgas balvas.
Filma oriģinālvalodā ar subtitriem latviešu valodā.
Biļete: 3 EUR. Biļetes varēs iegādāties pirms pasākuma Kocēnu Kultūras namā. Visi ienākumi no biļešu tirdzniecības tiks ziedoti Latvijas Kinematogrāfistu savienībai, kas tālāk šo ziedojumu novirzīs Ukrainas atbalstam. Pasākumu rīko Kocēnu Kultūras nams sadarbībā ar Latvijas Kinematogrāfistu savienību.

Vīru kora “Imanta” 70 gadu jubilejas koncerts "Ved mani, Dievs!"
2022-04-18 14:00 - 15:20 | Valmieras Sv. Sīmaņa baznīca
Aprīlis ir Valmieras Kultūras centra vīru kora “Imanta” 70 gadu jubilejas mēnesis. Koris svētkus svinēs divos koncertos kopā ģimenēm, draugiem, kora mūzikas cienītājiem un saviem sadraudzības kolektīviem. 18. aprīlī plkst. 14.00 Valmieras Sv. Sīmaņa baznīcā izskanēs garīgu un patriotisku dziesmu koncertprogramma “Ved mani, Dievs!”, savukārt 22. aprīlī plkst. 18.00 Kocēnu Kultūras namā koncertprogrammā “Ar tiem, kas mani mīl” skanēs spēka un saviesīgas dziesmas.
Koncerta Valmieras Sv. Sīmaņa baznīcā apmeklējums par ziedojumiem.

Lieldienu pastaiga ģimenēm "Zaķim pa pēdām"
2022-04-18 12:00 - 16:00 | Laukums pie Valmieras Kultūras centra, Rīgas iela 10, Valmiera, Latvija
Lieldienas tuvojas! Svētkos aicinām gan kārtīgi izšūpoties, gan piedalīties olu kaujās un ripināšanā, gan arī labi izkustēties, tādēļ ģimenes ar bērniem Otrajās Lieldienās, 18. aprīlī, no plkst. 12.00 līdz plkst. 16.00 ar prieku gaidīsim tematiskā pastaigā “Zaķim pa pēdām”. Pastaigas sākums – laukumā pie Valmieras Kultūras centra.
Pastaigas laikā dažādos aizraujošos uzdevumos mazi un lieli varēs pārbaudīt savu veiklību, atjautību, ritma izjūtu. Mazos pastaigas dalībniekus priecēs iemīļoti tēli no radošās apvienības “Pasaku nams”, savukārt muzikālus sveicienus klātesošajiem būs sagatavojusi vokālā studija “Notiņas” un vokālā studija “Smaidiņi”. Hanzas laukumā ieradīsies četrkājaini svētku viesi – truši no mini zoo “Mežiņi” un poniji no “Valmiermuižas staļļa”. Par atsevišķu samaksu bērni varēs doties izjādē ponija mugurā. Pačukstēsim – uzlādē savu telefonu, lai vari ar to iemūžināt kādu košu fotomirkli! Kādi vēl pārsteigumi gaidāmi? Aicinām to noskaidrot, dodoties pastaigā “Zaķim pa pēdām”!
Uz tikšanos jau pavisam drīz!

Lieldienu radošās darbnīcas Valmieras pagastā
2022-04-17 11:00 - 13:00 | Valmieras pagasta kultūras nams
17. aprīlī no plkst. 11.00 Valmieras pagasta kultūras namā norisināsies Lieldienu radošās darbnīcas. Lieldienās kopā ar Zaķi mazi un lieli varēs krāsot olas sīpolu mizās, kā arī no dažādiem materiāliem veidot Lieldienu ligzdas un no koka izveidot zaķus. Klātesošie varēs piedalīties gan olu kaujās, gan olu ripināšanā, noskaidrojot, kura ola ir stiprākā un veiklākā. Lai varētu iesaistīties visās radošajās aktivitātēs, pasākuma organizatori aicina paņemt līdzi nekrāsotu olu.
Pasākumā ar muzikāliem sveicieniem piedalīsies senioru ansambļi “Mežābele” un “Dziesmotā senatne”.
Ieeja bez maksas.

Tirdziņš un Lieldienu aktivitātes "Kocēnu pavasaris"
2022-04-17 10:00 - 15:00
Pirmajās Lieldienās, 17. aprīlī, Kocēnos, pie Kokmuižas pils norisināsies tradīcijām bagātais pasākums “Kocēnu pavasaris 2022” ar svētku tirdziņu un daudzveidīgu aktivitāšu programmu maziem un lieliem apmeklētājiem.
No plkst. 10.00 līdz plkst. 15.00 darbosies Latvijas mājražotāju un amatnieku tirdziņš, kurā piedalīsies vairāk nekā 70 tirgotāji. Tirdziņā katram būs iespēja atrast sev ko tīkamu – gan gardumus svētku galdam – žāvējumus, konditorejas izstrādājumus, mājās ceptu maizi, garšvielas, sukādes, sīrupus, tējas un vīnus, gan arī skaistus darinājumus – rotas un trikotāžas izstrādājumus, dabīgo kosmētiku, aksesuārus savam mājdzīvniekam, rotaļlietas bērniem un daudz ko citu. Pavasarī tirdziņos neatņemama sastāvdaļa ir dažādi stādi – Kocēnos būs iespēja iegādāties dāliju, gladiolu un citu puķu stādus savam košumdārzam, kā arī dārza darbiem noderīgus Latvijā izgatavotus darbarīkus.
Bērnu priekam ciemos būs ieradušies mini ZOO “Mežiņi” ar lielu un mazu trusīšu saimi.
No plkst. 11.00 uz lielās skatuves notiks svētku koncerts kopā ar Lieldienu Zaķi Žani. Koncertā uzstāsies Dikļu pūtēju orķestris, Kocēnu kultūras nama vidējās paaudzes deju kolektīvs (VPDK) “Savieši”, Kocēnu pamatskolas tautas deju kolektīvs “Saulītes”, Valmieras Kultūras centra mūsdienu deju grupa “Baltā”, TDA “Gauja”, TDA “Gauja” studija, VPDK “Gauja”, “Gauja FIX”, Rūjienas Kultūras nama VPDK “Luste” , Kauguru Kultūras nama VPDK “Mūri”, Brenguļu Kultūras nama VPDK “Dzieti”. Ar lustīgām dziesmām klātesošos priecēs grupa “Rahu The Fool”.
“Kocēnu pavasaris” laikā norisināsies radošā darbnīca “Lieldienotava” – ikvienam būs iespēja krāsot olas un izrotāt tās ar dabas veltēm, kā arī kārtīgi izšūpoties šūpolēs, piedalīties olu kaujās un ripināšanā. Aicinām līdzi uz pasākumu paņemt viskaistāko olu, kas piedalīsies izstādē! Jāpiebilst, ka izstādē varēs piedalīties arī ar pasākuma laikā krāsotu olu.
Sudrabkalnu Viesistabas saimnieki Bukšu ģimene aicinās iezīmēt kokā savu pavasara rakstu. Radošajā darbnīcā katrs varēs izgatavot un pēc tam iededzināt savu īpašo rakstu sveču paliktnī vai kūku dēlī.
Ar aktīvām nodarbēm pasākuma dalībniekus sagaidīs Kocēnu skautu 38.vienība.
Pasākuma noslēgumā notiks tradicionālā “Kocēnu pavasara” loterija ar bagātīgu balvu fondu – mājražotāju un amatnieku sarūpētiem labumiem.

LIEPĀJAS LEĻĻU TEĀTRA IZRĀDE "LOTE UN LIELDIENAS"
2022-04-14 18:00 - 20:00 | Valmieras Kultūras centrs, Rīgas iela 10, Valmiera, Latvija
Izrāde “Lote un Lieldienas”
Krāsu detektīvs
Idejas autore un režisore Lelde Kaupuža
Suņu meitene Lote un viņas draudzene Marta uzzina satraucošu vēsti. Lieldienu priekšvakarā zaķim ir pazudušas krāsas. Kas gan tās par Lieldienām bez olu krāsošanas? Kur atrast krāsas? Kurš tās paņēmis? To spēj noskaidrot tikai īsti detektīvi.
Vecums | 2-10
Izrādes ilgums | 40 min
Režisore | LELDE KAUPUŽA
Lomās | VIJA MEŽALE, DENISA BRAŠA, SIGNE APSE, MADARA ENKUZENA UN INGARS GUDERMANIS
Māksliniece | KRISTĪNE DEKOVICE
Tērpu māksliniece | DANITA ŠĶILA
Vokālā konsultante | ILZE BALODE
Gaismu mākslinieks | JĀNIS BRAŠS
Skaņu mākslinieks | KRISTAPS ŽILINSKIS

PAVASARA BALLE AR GRUPU "APVEDCEĻŠ"
2022-04-09 20:00 | Valmieras pagasta kultūras nams, Vanagu iela 4, Vanagi, Valmieras pagasts
9. aprīlī no plkst. 20.00 Valmieras pagasta kultūras namā notiks Pavasara balle. Par lustīgu noskaņojumu ballē rūpēsies grupa „Apvedceļš”.
Grupas sastāvā ir Jānis Krūmiņš (vokāls), Armands Leimanis (bass), Edžus Podnieks (solo ģitāra), Salvis Skopāns (bungas), Raimonds Baltiņš (taustiņi). Grupa „Apvedceļš” dibināta 2000. gadā Smiltenē. Sākotnējais grupas sastāvs tika sapulcināts kopā, lai ierakstītu dažas Jāņa Krūmiņa dziesmas. Lielākajai daļa grupas skaņdarbu viņš aizvien ir tekstu un mūzikas autors.Viens no lielākajiem grupas hitiem ir dziesma „Zemenes”. Grupas jaunākais albums „Dzīvotprieks” izdots 2016. gadā. „Apvedceļš” regulāri spēlē ballēs un citos sarīkojumos dažādās Latvijas vietās, kā arī ārzemju latviešiem Lielbritānijā un Īrijā.
Ieejas biļete uz balli: EUR 7. Aicinām līdzi ņemt groziņu! Vietu rezervācija un biļešu iepriekšpārdošana “Biļešu Paradīze” kasēs un www.bilesuparadize.lv.
Pasākuma dienā biļetes cena būs 10 EUR. Pirms pasākuma biļetes varēs iegādāties arī norises vietā. Tālrunis: 64207207.

ROKOPERA "KAUPĒN, MANS MĪĻAIS"
2022-04-09 19:00 - 21:00 | Valmieras Kultūras centra lielā zāle, Rīgas iela 10, Valmiera, Latvija
Ir pagājuši vairāk nekā 20 gadi kopš leģendārās rokoperas “Kaupēn, mans mīļais” iestudējuma Liepājas teātrī, taču vēsturiskais stāsts par sabiedrības apjūsmoto laupītāju un slepkavu savu aktualitāti nav zaudējis arī šodien. Kas ir mūsu varoņi? Vai ar mediju palīdzību par tādu sabiedrības acīs var kļūt ikviens, neatkarīgi no viņa nodomiem un rīcības?
Pirmspandēmijas laikā spoži tika aizvadītas pirmās koncertizrādes atjaunotajam Jāņa Lūsēna un Māras Zālītes kopdarbam – rokoperai „KAUPĒN, MANS MĪĻAIS”. Skatītāju atsaucība pārspēja cerēto, pierādot šī darba nezūdošo aktualitāti. Tādēļ pēc divu gadu pauzes „KAUPĒN, MANS MĪĻAIS” atkal rosinās saklausīt Māras Zālītes dzejā un Jāņa Lūsēna mūzikā iekodētos vēstījumus, palūkoties uz tiem šodienas acīm un mēģināt rast atbildi – ko neticamais leģendārākā latviešu noziedznieka stāsts mums vēsta par cilvēku un viņa izdarītajām izvēlēm cauri laikiem?
Kā saka dzejniece Māra Zālīte, “mani vēl aizvien interesē tas fenomens, ka tauta glorificē šo slepkavnieku, laupītāju – nu, kā tas var būt, ka ažiotāža atgādina tiesas procesus no mūsdienām! Kur ir tas noslēpums, nobīde no elementārām morālām vērtībām? Kur paliek ticība un godaprāts? Tāpēc man bija vajadzīgs varonis, kurā iekodēju savu vērtību sistēmu – Dzejnieks – tautas sirdsapziņa, kurš sevī glabā tautas gara spēku un sāpi par zudušajām garīgajām un ētiskajām vērtībām”.
Jauniestudējumā Dzejnieka lomā atkal redzēsim Zigfrīdu Muktupāvelu, Kaupēns ir jaunais un talantīgais Latvijas Nacionālā teātra aktieris Raimonds Celms, bet Kaupēna mīļoto meiteni Valliju atveido Madara Gaile. Koncertuzvedumā piedalās arī Anmary, Zigurds Neimanis, Mārtiņš Kagainis, Annija Putniņa, Inese Pabērza, Elizabete Zagorska, Edvards Grieze, Toms Kalderauskis, savukārt lielu pienesumu dod Rīgas Doma kora skolas Mūziklu nodaļas audzēkņu un absolventu iesaiste. Viņu dziedātās kora un vokālās partijas, kā arī horeogrāfiskais izpildījums rada īpaši dinamisku, jaunības piesātinātu enerģētiku. Izrādē piedalās arī paplašināts instrumentālistu sastāvs Jāņa Lūsēna vadībā.
Kā uzsver jaunā iestudējuma režisore Paula Pļavniece, „necentāmies atjaunot to, kas jau bijis, bet gan dodam iespēju novērtēt aizgājušo un salīdzinājumam paraudzīties uz esošo, lai rastu atbildes uz pārlaicīgiem jautājumiem”. Koncertuzveduma scenogrāfs Uģis Bērziņš, kostīmu māksliniece Elīna Milta Niedrāja, horeogrāfe Egija Abaroviča, gaismu mākslinieks Jānis Sniķers, vokālā pedagoģe Annija Putniņa. Koncertuzvedumu veidojusi Producentu grupa 7.
„KAUPĒN, MANS MĪĻAIS” atjaunotais koncertuzvedums Vamieras Kultūras centrā notiks 9.aprīlī plkst.19.00. Biļetes nopērkamas “Biļešu Paradīze” kasēs un internetā.

"Satiec savu meistaru" Valmierā
2022-04-09 10:00 - 15:00 | Rūpniecības iela 25C
9. aprīlī no plkst. 10.00 līdz plkst. 15.00 Tautas Lietišķās mākslas studijas “Valmiera” telpās Rūpniecības ielā 25C, Valmierā, tradicionālā pasākuma “Satiec savu meistaru” ietvaros ikviens aicināts apgūt pirmās aušanas prasmes un iemaņas.
Studijas “Valmiera” vadītāja Baiba Mince pastāstīja, ka praktisku nodarbību laikā ikviens varēs gan vērot, gan apgūt šķērošanu ar lāpstiņu, bizes ievilkšanu stellēs, steļļu iekārtošanu un aušanas procesu. Interesentiem bez priekšzināšanām būs iespēja uzaust sev auduma paraudziņu. “Ļoti iespējams, ka tieši šī satikšanās un nodarbības cilvēkiem, kuri ikdienā nenodarbojas ar aušanu, būs nepieciešamais stimuls aizrauties ar šo nodarbi,” saka Baiba Mince, piebilstot, ka dalība pasākumā ir bez maksas. Visi laipni aicināti!
Akciju “Satiec savu meistaru 2022” organizē Latvijas nacionālais kultūras centrs.

OLGAS RAJECKAS JUBILEJAS KONCERTS "MANA SVĒTKU DIENA"
2022-04-08 19:00 - 21:00 | Valmieras Kultūras centra lielā zāle, Rīgas iela 10, Valmiera, Latvija
Dziedātāja Olga Rajecka savu nozīmīgo jubileju
svinēs ar vērienīgiem koncertiem visā Latvijā
2022.gada 7.janvārī nozīmīgu jubileju nosvinēja lieliskā latviešu dziedātāja un Triju Zvaigžņu
ordeņa kavaliere Olga Rajecka. Lai atzīmētu šo notikumu, māksliniece ieplānojusi
vairākus lielus koncertus, kuros viņa aicinās piedalīties māksliniekus, ar kuriem
krustojušies viņas radošie ceļi.
«Koncertos piedalīsies gan deju kolektīvi, kuros esmu dejojusi un joprojām dejoju, gan
mani draugi mūziķi, ar kuriem kopā esmu uzstājusies beidzamajos desmit gados, gan
komponisti, kuri man rakstījuši dziesmas. Daudzi mani draugi diemžēl jau muzicē uz
citām skatuvēm, taču svētki ir jāsvin. Ļoti priecājos, ka esmu nodzīvojusi līdz
2022.gadam, un tas ir tik lieliski, ka vēl varu drusku dziedāt un varu vēl uzdancot. Tāpēc
būšu ļoti priecīga par iespēju atkal uzstāties publikas priekšā,» saka dziedātāja, piebilstot
– katra koncerta viesu sastāvs atšķirsies.
Jubilejas koncettūri dziedātāja sāks 2.aprīlī atjaunotajā Lielvārdes kultūras nama zālē plkst. 15.00 un plkst. 19.00. «Šajos koncertos piedalīsies gan «Eolika», gan «Turaidas Roze», dziedātājs Uģis Roze un ģitārists Aivars Gudrais; dziedātāja Aija Andrejeva, Lielvārdes Violetais koris, deju kolektīvs «Madara», kā arī pavadošais sastāvs Jāņa Miltiņa vadībā. Ceru, ka mums pievienosies čellists Tomass Ančs, kurš ir atgriezies no mācībām ārzemēs.»
Koncertā, kas 8.aprīlī plkst. 19.00 notiks Valmieras Kultūras centrā, piedalīsies grupas «Vitamīns» (Olga ar šo grupu sāka sadarboties 1978.gadā) un «Bāze 7», kā arī mūziķi Aigars Krēsla, Raimonds Macats un Aigars Grāvers.

GRUPAS "PĒRKONS" LABĀKO DZIESMU KONCERTS
2022-04-02 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
Grupas “Pērkons” labāko dziesmu koncerts pārcelts uz 2022. gada 2. aprīli plkst. 19.00. Visas iegādātās biļetes derīgas uz koncertu 2. aprīlī. Atvainojamies par sagādātajām neērtībām!
***
30. oktobrī plkst. 19.00 aicinām uz leģendārās grupas “Pērkons” labāko dziesmu koncertu Valmieras Kultūras centrā. “Pērkons” šogad svin 40! Pirms 40 gadiem Ieva Akuratere kādā pusnaktī nosapņoja, ka tolaik jaunizveidotā grupa jānodēvē par “Pērkonu”. Šā “Pērkona” zibeņi, dārdi un palaikam romantiskais lietutiņš trāpīja mērķī toreiz un trāpa arī tagad, nu grupa „Pērkons”, iespējams, ir vistitulētākā grupa Latvijā – divi Triju Zvaigžņu ordeņa virsnieki – Ieva Akuratere, saņēmusi arī Draudzīgā Aicinājuma medaļu un Juris Kulakovs, kurš ir arī Līvānu goda pilsonis, trīs Jūrmalas goda pilsoņi un visi – apbalvoti ar Barikāžu piemiņas medaļām.
Gaviļnieki saviem klausītājiem koncertā piedāvās dzirdēt savas radošās darbības laikā sakrātās un tautā iemīļotās dziesmas, to skaitā „Zaļā dziesma”, „Slidotava”, „Labu vakar”, „Dziesma par sapumpuroto zaru”, „Gandrīz tautasdziesma”, „Mana dienišķā dziesma” un daudzas citas.
Kamēr “Pērkons” būs spējīgs savienot daili ar spēku, tas turpinās dārdēt. “Pērkons” aizvien turpina nest nacionālo pašapziņu un aizvien skan kā no astoņdesmitajiem, kad roks turēja tautu pie cerības.
Informācija koncerta apmeklētājiem!
Apmeklējot pasākumu, jāuzrāda Covid-19 sertifikāts, kurš apliecina, ka apmeklētājs ir pabeidzis pilnu vakcinācijas kursu pret Covid-19 vai pārslimojis Covid-19 pēdējo 6 mēnešu laikā.
Sertifikātu iespējams lejuplādēt vietnē www.Covid19sertifikats.lv.
Apmeklējot pasākumu, jāuzrāda personu apliecinošs dokuments, personalizēta biļete un derīgs sertifikāts. Lūdzam uz pasākumu ierasties savlaicīgi!

"Savieši" ielūdz uz koncertu "Es tev dāvinu pavasari!"
2022-04-02 17:00 - 18:00 | Kocēnu kultūras nams, Alejas iela 3, Kocēni
Sestdien, 2. aprīlī, plkst. 17.00 Kocēnu Kultūras namā notiks koncerts “Es tev dāvinu pavasari!”. Koncertā piedalīsies vidējās paaudzes deju kolektīvs “Savieši” (Kocēni), vidējās paaudzes deju kolektīvs “Savieši” (Katlakalns) un koklētāja Zane Sniķere.
Lai kur arī mēs atrastos, pienācis pavasaris. Citāds pavasaris. Tautas deju kolektīvi “Savieši” kopā ar koklētāju Zani Sniķeri sagatavojuši sirsnīgu koncertprogrammu, ar dejām, mūziku, dziesmu un stāstu paužot savu vēstījumu par pavasari, mieru un mīlestību. Kā mīl spāņi, vācieši un latvieši? Vienādi vai atšķirīgi? To varēsi uzzināt, apmeklējot koncertu.
Koncerts ir bez ieejas maksas, taču aicinām atbalstīt Valmieras novadā izmitinātos patvēruma meklētājus no Ukrainas, pirms koncerta apmeklēšanas veicot ziedojumu:
Valmieras Attīstības aģentūra
Ziedojumu konts: [REDACTED]
Ziedojot lūdzam norādīt mērķi “Atbalsts Ukrainas bēgļiem”

KONCERTPROJEKTS "PĀRNOVADNIEKI"
2022-04-01 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
Koncertprojekts “PārNovadnieki” dodas Latvijas ceļos!
Sagaidot 2015. gadu Latvijas televīzijas raidījumā “Reiz Rīgā 2015” (https://youtu.be/mbARAUhJwBI) uzstājās tobrīd jauns vokālais kvartets no četriem Latvijas novadiem – Artis Šimpermanis no Kurzemes, Māris Sloka no Zemgales, Andris Baltacis no Latgales un Harijs Joniškāns no Vidzemes. Šī uzstāšanās guva lielu atsaucību, un ikreiz, muzikantiem satiekoties, tika pārrunāts: “Vajadzētu atkārtot!”
Ir pagājuši septiņi “maģiskie” (domājot par Septiņiem brāļiem gulētājiem) gadi un kvartets gatavs doties Latvijas ceļos jaunā sastāvā! Zemgali pārstāvēs Māris Sloka no grupas “Klaidonis”, Kurzemi – Artis Šimpermanis no “Rumbas Kvarteta”, Latgali – Andris Baltacis no grupas “Baltie Lāči”, un “PārNovadniekiem” pievienojas jauna balss – Silvestrs Lorencs no grupas “Zelta Kniede”, kas pārstāvēs Vidzemi.
Akustiskajā koncertprojektā “PārNovadnieki” skanēs jau pazīstamas un klausītāju iemīļotas dziesmas no solistu repertuāra, kā arī vēl nedzirdētas melodijas četrās balsīs. Ar dziesmām, dzejas rindām un muzikantu stāstiem iesoļosim pavasarī!
Uz tikšanos koncertos visā Latvijā!
Rīkotājs: SIA “WE entertain”
Koncerta ilgums 1 h 30 min

IZRĀŽU APVIENĪBAS "PANNAS TEĀTRIS" IZRĀDE "GARĀŽA"
2022-03-28 19:00 - 20:40 | Valmieras Kultūras centra lielā zāle, Rīgas iela 10, Valmiera, Latvija
Jaunajā gadā “Pannas Teātris” skatītājiem piedāvā jaunu izrādi ar pazīstamo un iemīļoto aktieri Aināru Ančevski.
Ko jaunajā izrādē darīs ne mazāk pazīstamais aktieris Ivars Kļavinskis, kāpēc tās nosaukums ir “Garāža” un kāpēc komēdija ir nāvīga, skatītāji uzzinās, atnākot uz izrādi.
Izrādes radošajā sastāvā darbojas režisors Juris Rijnieks, scenogrāfs Ivars Noviks, bet autors Pannas Teātra skatītājiem jau zināms kā izrādes “Viņi melo labāk” dramaturgs un Spēlmaņu Nakts balvas par gada sasniegumu oriģināldramaturģijā ieguvējs – Artūrs Dīcis.
Kādi “instrumenti” tad glabājas autora Artūra Dīča “Garāžā”?
Negaidīti pavērsieni, izjokošana, humors, intrigas, šantāža, meli, atriebība, kaislība un mīlestība.
Ar visu šo instrumentu palīdzību Aināram un Ivaram nāksies uzkonstruēt savu īsto, vienīgo un pareizo sievieti, kaut arī tādēļ nāktos izjaukt kāda kāzas vai pat pārtraukt izrādi.
Izrādē ir skaidrs risinājums kā to izdarīt. Un dažreiz tam var palīdzēt īsts veču humors.
Jaunā izrāde būs skatāma daudzos Latvijas kultūras centros.
Biļetes pārdošanā Biļešu Paradīzes kasēs.
Izrāde vienā daļā bez starpbrīža.
Izrādes garums ~1h 40 min.
Izrāde nav paredzēta bērniem.

MARIJAS NAUMOVAS KONCERTS "MANS SAPNIS"
2022-03-26 19:00 - 21:00 | Valmieras Kultūras centra lielā zāle, Rīgas iela 10, Valmiera, Latvija
Dziedātāja Marija Naumova ielūdz Jūs uz koncertprogrammu “Mans sapnis”, kas aicinās pievienoties sapņaini muzikālam ceļojumam skaisto melodiju pasaulē. Skanēs dziesmas no dažādām mākslinieces koncertprogrammām – “Uz ilūziju tilta” un “Pa īstam” – orģināldziesmas, “Līdz gaišām asarām” – pasaules romanču stāsti, Francijas muzikālās pērles, kā arī Raimonda Paula mūzika, kas tiks veltīta Maestro 85 gadu jubilejai. Koncertā izskanēs daudziem zināmas, iemīļotas un arī pavisam nedzirdētas dziesmas.
Kopā ar Mariju uz skatuves muzicēs viņas draugi mūziķi:
Rolands Beļevičs – klavieres, akordeons
Inguss Feldmanis – ģitāra
Jegors Kovaikovs – ģitāra
Norberts Skraucis – kontrabass, bass ģitāra
Andris Buiķis – sitamie instrumenti
Līga Robežniece – pavadošais vokāls
Skaņu režisors – Uldis Bika
Gaidīsim Jūs Valmieras Kultūras centrā!
